Magkua nin monggo na bakong bâgong gunò kundi idtong haloy nang sinaray asin alang na nanggad ta ini an maray magtarambô. Pilion an mga monggong maray na klase paagi nin pagbuntog kaini sa tubig. An mga lataw asin dai nalubog, halion. Hugasan an mga monggo. Dangan ibabad o ihoom nin magdamlag sa tubig. Pagkaaga, sanglean an tubig. An kinaagan kan pinapatambô dapat ibugtak sa lugar na madiklom asin dai nasasaldangan. An ngawngaw kan bote o garapon ulosan nin tela na haraghag o gararat ngane garo may  "hangosan' an patamboon. Dai pwedeng an takop mayong alisngawan lamang. Sa laog nin duwang aldaw napoon nang magtarambô ini. Limang aldaw gabos na nagtarambô. Alagad, aro-aldaw pinapatetê an daan na tubig saka sinasanglean nin bâgo. Kun tarambô na, i-uray sa malinig na paalangan arog kan tela ngane maalang pero dai pagbaladon. Pwede nang iluto ini na ginisa sa karne asin pasayan na may sabaw-sabaw, o pritoson patos sa arina. Dakul pang luto ini na kasalak mga gulay-gulay.